
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 2 februarie 2010
PL.x.704/2009


AVIZ

asupra proiectului de Lege pentru modificarea şi completarea Legii nr.571/2003 privind Codul fiscal

În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu proiectul de Lege pentru modificarea şi completarea Legii nr.571/2003 privind Codul fiscal, trimis cu adresa nr. PL.x.704 din 16 decembrie 2009, înregistrat cu nr. 31/1192 din 17 decembrie 2009.

Proiectul de lege a fost adoptat de Senat în condiţiile articolului 75, alineatul (2), teza a III-a din Constituţia României, republicată, în calitate de primă Cameră sesizată.

Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin. (9) pct.1 din Regulamentul Camerei Deputaţilor, republicat, cu modificările ulterioare.

Potrivit prevederilor art.61 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a dezbătut proiectul de lege  în şedinţa din 2 februarie 2010.

Proiectul de lege are ca obiect  de reglementare modificarea şi completarea Legii nr.571/2003 privind Codul fiscal, cu modificările şi completările ulterioare, în sensul introducerii unor măsuri fiscale, în vederea stimulării producţiei agricole şi industriei alimentare. Iniţiatorii propun scutirea de la plata impozitului pe profit sau a impozitului minim pentru tranşa de venituri totale corespunzătoare veniturilor contribuabililor din anumite activităţi cu capital majoritar privat care îşi desfăşoară activitatea în următoarele domenii: 1) Cod CAEN 01 – Agricultură, vânătoare şi servicii anexe, cu excepţia activităţilor de la cod CAEN 017 – vânătoare şi 2) Cod CAEN 10 – Industria alimentară.

Membrii comisiei au examinat proiectul de lege supus avizării, expunerea de motive, punctul de vedere al Guvernului nr.2226 din 31 august 2009, care nu susţine adoptarea acestui proiect de lege, precum şi avizul favorabil cu observaţii şi propuneri al Consiliului Legislativ, aviz cu nr.835 din 20 iulie 2009.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea favorabilă a proiectului de Lege pentru modificarea şi completarea Legii nr.571/2003 privind Codul fiscal. 

În raport de obiectul şi conţinutul reglementării,  proiectul de lege  face parte din categoria legilor ordinare, conform Deciziilor Curţii Constituţionale nr.548/2008 şi nr.786/2009, prin care s-a hotărât faptul că printr-o lege ordinară se pot modifica dispoziţii dintr-o lege organică, dacă acestea nu conţin norme de natura legii organice, întrucât se referă la aspecte care nu sunt în directă legătură cu domeniul de reglementare al legii organice.

                          PREŞEDINTE,                              SECRETAR,

                          Daniel Buda                              Gabriel Andronache
Consilier,

Rodica Penescu

